SKRIFTLIG FORESPØRGSEL E-2290/00

af Nicholas Clegg (ELDR) til Kommissionen

(11. juli 2000)

Om: Antituberkuloseprogrammet DOTS.

Har Kommissionen kendskab til antituberkuloseprogrammet DOTS, som Verdensbanken og WHO har rost i høje toner?

Hvilken støtte yder EU i øjeblikket til DOTS-programmet?

vilkenHHvilken støtte regner EU med at give DOTS programmet fremover?

Svar afgivet på Kommissionens vegne af David Byrne

(18. september 2000)

Kommissionen er bekendt med og giver sin fulde opbakning til de aktiviteter, som Verdenssundhedsorganisationen (WHO) har iværksat i kampen mod tuberkulose (TB) som f.eks. Stop TB-initiativet, som er baseret på DOTS-strategien (Directly observed therapy short course).

Mange af de initiativer, som Fællesskabet har iværksat, har stor betydning for TB-kontrollen i Europa og i resten af verden. Det gælder f.eks. Fællesskabets net til overvågning af og kontrol med overførbare sygdomme i Fællesskabet(1), som giver institutioner og offentlige sundhedsmyndigheder, der beskæftiger sig med smitsomme sygdomme, muligheder for løbende at kommunikere med hinanden. EF-handlingsprogrammet for forebyggelse af AIDS og visse andre smitsomme sygdomme(2) yder økonomisk støtte til projekter som Euro-TB (overvågning af tuberkulose i 51 lande i WHO's europæiske region). Bistandsprogrammer til fordel for landene i Central- og Østeuropa og de nye uafhængige stater yder støtte til sygdomsforebyggelse og sygdomskontrol og til reform af sundhedssystemet. Kommissionen har planer om at gennemføre et Tacis-projekt i Ukraine som led i handlingsprogrammet for 2000 med henblik på at bidrage til bekæmpelsen af TB ved at implementere den af WHO anbefalede DOTS-strategi og ved at fremstille TB-medicin, som lever op til god fremstillingspraksis.

Hvad udviklingspolitik angår, har EU for nylig bekræftet, at det har forpligtet sig til at bekæmpe de tre største trusler for sundheden i Afrika HIV/AIDS, malaria og tuberkulose. Inden for rammerne af programmet for det internationale samarbejde med udviklingslandene (INCO) finansierer Kommissionen et projekt i Zambia, som har til formål at decentralisere TB-behandlingerne gennem anvendelse af DOTS-strategien (EUR 1 mio.).

Kommissionen har de sidste år gennem humanitær hjælp støttet TB-kontrolprojekter i Rusland, som er baseret på DOTS-strategien, med finansielle bidrag på ca. 3 mio. Derudover har Kommissionen finansieret andre projekter med forbindelse til TB-kontrol i Rusland, Hviderusland, Moldavien og Ukraine med i alt ca. 8 mio.

I Fællesskabets forskningspolitik under det femte rammeprogram er Forskning for udvikling et prioriteret område inden for internationalt samarbejde og Smitsomme sygdomme er en nøgleaktion, som støtter større projekter om TB-vaccine og udvikling af medicin og om epidemiologi og diagnose.

Disse fællesskabsaktioner, som supplerer initiativer, der er iværksat af nationale myndigheder og internationale organisationer, er udtryk for et ægte engagement i bekæmpelsen af tuberkulose over hele verden.

(1) Europa-parlamentets og Rådets beslutning nr. 2119/98/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet, EFT L 268 af 3.10.1998.

(2) Europa-Parlamentets og Rådets afgørelse nr. 647/96/EF af 29. marts 1996, EFT L 95 af 16.4.1996.